JY LEES NOU KYK: Bekendes se kleingoed se 1ste skooldag
Die nuwe skooljaar het amptelik begin en talle kinders gaan vir die eerste keer deur die skoolhekke stap. Dié bekendes kon nie help om die nuus in die sosiale media te deel nie.
Die gewese Springbok- en Blou Bul-rugbyspeler Juandré Kruger, wat tot onlangs vir die Blou Bulle uitgedraf het, en sy vrou, Monique, se dogtertjie, Siénna, het Vrydag met gr. 1 begin.
A post shared by @juandrekruger (@juandrekruger)
Juandré het op Instagram 'n foto van sy dogtertjie op haar groot dag gedeel. "Ek wens my prinsessie 'n wonderlike eerste dag by die skool toe! Jy is uniek, so vertrou jouself," skryf Juandré.
"Gr. 1, ons kom vir jou! Dié klein meisie is gereed om haar skoolreis aan te pak!" het Siénna se trotse ma, Monique, op Instagram laat hoor.
Die egpaar het nog 'n dogter, Harper (3), en 'n vierjarige seun, Carter.
Die sanger Jay du Plessis se tweede jongste seuntjie, Luka, het ook Vrydag 'grootskool' toe gegaan. Jay, wat vier seuns het, het die nuus op sy Instagram-blad bekend gemaak en 'n kiekie van hom en sy vrou, Mia, en klein Luka gedeel.
"My derde gr. 1. Waar gaan die tyd heen? Nog een om te gaan."
A post shared by Jay du Plessis (@jay_du_plessis)
Die aktrise Vicky Davis, wat onlangs na sepieland teruggekeer het as Robin in die kykNET-sepie Suidooster, se sesjarige dogtertjie, Lira, het ook haar skoolloopbaan begin.
Die ma van twee het 'n foto van Lira se eerste skooldag op Instagram gedeel. "Eerste dag van die volgende 12 jaar!" het Vicky laat hoor.
Die oud-Springbok en sy vrou, Monja, se jongste dogter, Tamsin, sit ook vir die eerste keer op die skoolbanke. "Tamsin se eerste daggie van skool," het die pa van drie trots op Instagram laat hoor by kiekies van Tamsin op haar eerste skooldag.
Sorina Erasmus, oftewel die Flooze, se seuntjie, Braam (6), het ook vandag met gr. 1 begin. "Braambossie Seuntjielief. Toe ek swanger was met jou in my lyf, het ek dié liedjie 'Welkom in ons wêreld' spesiaal vir jou geskryf," het die sangeres op Instagram geskryf. "En die woorde is steeds van toepassing jare daarna, dat my arms as aardse anker jou sal vashou en dra.
"Ek spreek oor jou skoolloopbaan God se seën, my seun. Gaan skyn jou liggie helder as 'n blinkoog graadeen. Vir ewig en nou, altyd by jou, elke tree wat jy sal gee in jou daaglikse grys, sal ek hand aan hand vir jou, God se rigting wys. Word groot, bly klein en laat jou liggie altyd skyn."
Die sangeres Elizma Theron se dogtertjie, Eli-zé (6), het ook vandag met grootskool begin. "My mamma-hart pyn vanoggend," het Elizma op Facebook geskryf. "In ongeloof oor hoe vinnig tyd jou van 'n bababtjie na 'n graadeentjie gevat het. Maar in dieselfde trane lê daar ook soveel trots oor die pragtige dogtertjie wat jy geword het. Ek bid 'n onvergeeflike gr. 1 en hele skoolloopbaan oor jou my sagte ou siel meisiekind. Mag Jesus jou by die hand vat en elke tree saam met jou stap.
Elizma, haar man Nico Grobbelaar, en hul kinders Eli-zé en NJ. Foto: Verskaf
"Mag jou geestesore oop wees vir sy stem en mag Hy jou seën met ware en goeie vriende wat jou lewe vir baie baie jare sal verryk. Laat jou liggie helder skyn my enkelkind. Lief vir jou."
Die TV-aanbieder Minki van der Westhuizen se tweede oudste dogter, Elise (6), het ook vandag met gr. 1 begin. Minki het 'n kiekie van die groot oomblik op Instagram gedeel. "My rykdom! My grootste prestasie! My dogtertjiefees!" het die ma van drie laat hoor.
Toe Elise en haar ousus, Katerien (7), wat in gr. 2 is, tydens die inperking moes tuisbly, moes Minki en haar man, die oud-rugbyspeler Ernst Joubert, nes talle ander ouers die land oor ook hul lyf onderwyser hou.
"Ek het besef ek het nie die geduld daarvoor nie. Ek is so dankbaar vir alle juffrouens daarbuite," het Minki verlede jaar aan Huisgenoot vertel.
Die egpaar se jongste spruit, Elsa, vier in Maart haar derde verjaardag.
Kyk wie gaan hoërskool toe!
Die aktrise Ilse Klink, wat tans Dorothy Galant in die telenovelle Arendsvlei vertolk, se seun, Joshua (14), het amptelik met sy hoërskoolloopbaan begin.
A post shared by ILSE KLINK?? (@ms_klink)
Ilse het ook 'n ouer dogter, Tyler (27). "Wat ek die meeste van ma-wees geniet, is hoeveel hulle my leer het," het Ilse verlede jaar aan Huisgenoot vertel. "Ek is veronderstel om die ouer te wees en hulle die kinders, maar hulle leer my so baie oor myself en die lewe," het sy toe vertel.
Die oudaktrise Lindie Strydom, wat bekendheid verwerf het as Karin in die sepie Egoli, se tweeling, Hugo en Nina, het vroeër vandeesmaand hul eerste dag in gr. 8 in Somerset-Wes begin.
A post shared by Lindie Strydom (@lindiestrydom7)
Lindie se ouer seun, Paul, is tans in gr. 10.
Lindie het in Oktober aan Huisgenoot vertel sy en haar man, Johann, en hul drie kinders trek Kaap toe. "Johann het 'n werk gekry in die Kaap, so ons maak die groot skuif daai kant toe," het Lindie, wat toe vir meer as 12 jaar by GROOTfm in Pretoria betrokke was, destyds vertel.
Die gesin verken omtrent hul nuwe tuisstad. "Inwonende toeriste doen ook die gewone toeriste-dinge," het Lindie laat hoor by kiekies van hulle by 'n inkopiesentrum in Kaapstad.
Meer oor: juandre kruger| corne krige| elizma theron| victor matfield| jay du plessis| vicky davis| ilse klink| sorina erasmus| minki van der westhuizen| graad 1| skool toe| bekendes